10. การควบคุมภายใน

ระบบการควบคุมภายในของบริษัทฯ จะถูกประเมินโดยหน่วยงานตรวจสอบภายใน (Internal
Audit) และมีการตรวจสอบระบบการปฏิบัติงานในฝ่ายต่างๆ ของบริษัทฯ
ตามแผนการตรวจสอบประจำปีที่ได้รับอนุมัติจากฝ่ายบริหาร และคณะกรรมการตรวจสอบ (Audit
Committee) รวมทั้ง บริษัทฯ มีการจัดตั้งคณะกรรมการตรวจสอบ (Audit Committee)
เพื่อควบคุมและสอบทานระบบการควบคุมภายในของบริษัทฯ และว่าจ้างผู้สอบบัญชีภายนอก คือ บริษัท
สำนักงาน เอ.เอ็ม.ที.แอสโซซิเอท

การปฏิบัติงานของหน่วยงานตรวจสอบภายในนั้น
ในขั้นตอนแรกจะเป็นการวางแผนการตรวจสอบประจำปี (Yearly Audit Plan)
โดยมีการเปิดโครงการตรวจสอบ ซึ่งจะแจ้งให้แก่ฝ่ายที่เกี่ยวข้องรับทราบ
จากนั้นจะทำการสำรวจเบื้องต้น (Preliminary Survey) กำหนดแผนงานตรวจสอบ (Audit
Program) และดำเนินการตรวจสอบ ตามลำดับ
และเมื่อการตรวจสอบเสร็จสิ้นลงจะรายงานผลให้แก่ฝ่ายบริหาร และคณะกรรมการตรวจสอบ
(Audit Committee) รับทราบ หลังจากนั้น
จะมีการติดตามผลการตรวจสอบและจัดเก็บเอกสารที่สำคัญไว้เพื่อเป็นหลักฐาน ทั้งนี้
งานตรวจสอบภายในจะมีการตรวจสอบระบบการควบคุมภายในของบริษัทฯ อย่างสม่ำเสมอตลอดทั้งปี
โดยจะหมุนเวียนตรวจสอบในแต่ละฝ่ายตามแผนการตรวจสอบประจำปี

(โปรดดูรายละเอียดเพิ่มเติมในหัวข้อที่ 9.4 การกำกับดูแลกิจการ ข้อ 13
ระบบการควบคุมและการตรวจสอบภายใน)

ความเห็นของคณะกรรมการบริษัทฯ
เกี่ยวกับความเพียงพอและความเหมาะสมของระบบควบคุมภายในของบริษัทฯ และบริษัทย่อย

คณะกรรมการบริษัทฯ ได้มอบหมายให้คณะกรรมการตรวจสอบ ซึ่งเป็นกรรมการอิสระ
ทำหน้าที่สอบทานให้บริษัทฯ มีระบบการควบคุมภายในที่เพียงพอและเหมาะสม
เพื่อให้มั่นใจว่าสามารถป้องกันทรัพย์สินของบริษัทฯ และบริษัทย่อย
มิให้ผู้บริหารนำไปใช้โดยมิชอบหรือโดยไม่มีอำนาจเพียงพอ

ในการประชุมคณะกรรมการบริษัทฯ เมื่อวันที่ 25 กุมภาพันธ์ 2551
โดยมีกรรมการตรวจสอบเข้าร่วมประชุมด้วย คณะกรรมการบริษัทฯ
มีความเห็นชอบกับความเห็นของคณะกรรมการตรวจสอบตามแบบประเมินความเพียงพอของระบบการควบคุมภายใน
และสรุปความเห็นเกี่ยวระบบการควบคุมภายใน ประจำปี 2550 ซึ่งสรุปได้ว่าบริษัทฯ
มีระบบการควบคุมภายใน
และมีระบบการติดตามควบคุมดูแลการดำเนินงานของบริษัทย่อยอย่างเพียงพอและเหมาะสม
นอกจากนี้ บริษัทฯ
ยังได้จัดให้มีระบบการควบคุมภายในและการบริหารความเสี่ยงตามกรอบงานการบริหารความเสี่ยง
โดยอ้างอิงตามมาตรฐานสากลของ COSO-ERM (The Committee of Sponsoring
Organizations of the Treadway Commission-Enterprise Risk
Management)ซึ่งสัมพันธ์กับการดำเนินธุรกิจและกระบวนการบริหารงาน ดังนี้

1.  ด้านสภาพแวดล้อมภายในบริษัทฯ (Internal Environment)

บริษัทฯ มีการจัดโครงสร้างองค์กรเพื่อให้สอดคล้องกับสภาวะทางธุรกิจที่เปลี่ยนแปลงไป
สร้างความได้เปรียบในการแข่งขันในอนาคต และเป็นไปตามหลักการการกำกับดูแลกิจการที่ดี

บริษัทฯ ได้จัดให้มีนโยบายเกี่ยวกับการกำกับดูแลกิจการและปรับปรุงจรรยาบรรณธุรกิจ (Code of
Conduct) ให้มีความชัดเจนและสอดคล้องกับสถานการณ์ในปัจจุบันมากขึ้น
รวมทั้งได้กำหนดให้มีระบบการติดตามดูแลให้มีการปฏิบัติตามที่เป็นรูปธรรม ได้แก่
การจัดให้มีระบบการประเมินผลตนเองเป็นประจำทุกปี นอกจากนี้
หากพบว่าผู้บริหารและพนักงานมีการฝ่าฝืนการปฏิบัติตามจรรยาบรรณธุรกิจจะถูกพิจารณาโทษทางวินัย

ทั้งนี้ บริษัทฯ
ได้มีข้อกำหนดห้ามฝ่ายบริหารและพนักงานปฏิบัติตนในลักษณะที่อาจก่อให้เกิดความขัดแย้งทางผลประโยชน์กับบริษัทฯ
อย่างเป็นลายลักษณ์อักษรไว้ในจรรยาบรรณธุรกิจ และคู่มือ นโยบาย
และระเบียบข้อบังคับสำหรับพนักงาน

บริษัทฯ ให้ความสำคัญกับหลักการการกำกับดูแลกิจการที่ดี
โดยได้มีการกำหนดอายุของผู้ที่ได้รับการเสนอชื่อเป็นกรรมการบริษัทฯ จะต้องมีอายุไม่เกิน 72
ปีบริบูรณ์ นับถึงวันที่คณะกรรมการสรรหามีมติให้เสนอชื่อบุคคลนั้นต่อคณะกรรมการบริษัทฯ
และให้กรรมการพ้นจากตำแหน่งโดยการลาออก เมื่อมีอายุครบ 75 ปีบริบูรณ์
รวมทั้งกำหนดการเกษียณอายุของกรรมการผู้จัดการเมื่อมีอายุครบ 65 ปีบริบูรณ์ นอกจากนี้
ยังให้ความสำคัญในเรื่องการบริหารความเสี่ยง ซึ่งประกอบด้วยการกำหนดวัตถุประสงค์
การบ่งชี้ความเสี่ยง การประเมินความเสี่ยง การจัดการความเสี่ยง และการติดตามผล
มีการจัดทำระเบียบวิธีปฏิบัติงานที่เป็นลายลักษณ์อักษรในธุรกรรมที่เกี่ยวข้อง
และมีกลไกในการตรวจสอบการปฏิบัติงานจริง
มีการจัดทำระบบการจัดการเอกสารทางอิเล็กทรอนิกส์ (Electronic Document Management)
เช่น คำสั่งและประกาศบริษัทฯ บันทึกรายงานการประชุมคณะกรรมการบริษัทฯ คณะกรรมการชุดย่อย
และฝ่ายบริหาร ระบบการจองรถและห้องประชุม เป็นต้น และคู่มือระบบบริหารข้อมูลโดยพนักงาน
(Employee Self Service) เช่น ข้อมูลพนักงาน การทำงาน การลา ระเบียบบริษัทฯ
และรายงานต่างๆ เพื่อการบริหาร เป็นต้น รวมทั้งให้ความสำคัญในเรื่องการฝึกอบรมบุคลากร
และการปฏิบัติต่อผู้มีส่วนได้เสีย โดยคำนึงถึงความเป็นธรรม ทั้งนี้
เพื่อให้แน่ใจว่าการดำเนินงานของบริษัทฯ มีประสิทธิภาพ
สามารถป้องกันการทุจริตและเพื่อประโยชน์ของบริษัทฯ ในระยะยาว

2.  ด้านการกำหนดวัตถุประสงค์ (Objective Setting)

บริษัทฯ มีการกำหนดเป้าหมายการดำเนินธุรกิจที่ชัดเจนและวัดผลได้
โดยมีการจัดทำแผนกลยุทธ์บริษัทฯ ปี พ.ศ.2551-2555 ซึ่งบริษัทฯ
ได้ว่าจ้างที่ปรึกษาเข้ามาให้คำแนะนำวิธีการจัดทำแผนกลยุทธ์ ทั้งนี้ตัวแทนกรรมการบริษัทฯ
ได้เข้าร่วมกับฝ่ายบริหาร และตัวแทนพนักงานบริษัทฯ จากทุกหน่วยงาน จัดทำ Workshop
เพื่อจัดทำแผนกลยุทธ์ โดยกำหนดวิสัยทัศน์ (Vision) พันธกิจ (Mission) เป้าหมายองค์การ
(Corporate Objectives) และกลยุทธ์ระดับองค์การ (Corporate Strategy)
ซึ่งฝ่ายบริหารนำไปเป็นแนวทางในการกำหนดเป้าหมายระดับหน่วยงาน (Functional
Objectives) และกลยุทธ์ระดับหน่วยงาน (Functional Strategy)
สำหรับการวัดผลความสำเร็จได้มีการกำหนดดัชนี ชี้วัด (Key Performance Indicators)
ในทุกระดับขององค์การ โดยจะต้องมีความสอดคล้อง ซึ่งกันและกัน (Alignment) ซึ่งใช้แนวคิด
Balanced Scorecard ในการกำหนดมุมมองด้านต่างๆ ได้แก่ ด้านการเงิน ด้านลูกค้า
ด้านกระบวนการจัดการภายใน และด้านการเรียนรู้และพัฒนา
การจัดทำแผนกลยุทธ์ครั้งนี้ได้มีการเชื่อมโยงรวมกับแผนบริหารความเสี่ยงและจัดตั้งเป็นหน่วยงานด้านกลยุทธ์และบริหารความเสี่ยง
(Office of Strategic Management and Risk Management) ซึ่งทำหน้าที่
จัดทำคู่มือด้านการบริหารเชิงกลยุทธ์และการบริหารความเสี่ยง
ติดตามประเมินและทบทวนแผนกลยุทธ์และแผนบริหารความเสี่ยง รวมทั้ง
รายงานต่อคณะกรรมการบริษัทฯ อย่างต่อเนื่อง ทั้งนี้
เพื่อให้บรรลุเป้าหมายและวัตถุประสงค์ของบริษัทฯ ที่กำหนดไว้

นอกจากนี้ ยังได้มีการกำหนดวัตถุประสงค์ในการปฏิบัติงานด้านต่างๆ ได้แก่ ด้านกลยุทธ์
ด้านการปฏิบัติงาน ด้านการรายงาน และด้านการปฏิบัติตามกฎระเบียบ
โดยมีการบันทึกเป็นลายลักษณ์อักษรอย่างชัดเจน และมีการปรับปรุงวัตถุประสงค์ระดับองค์กร
และแผนงานให้เหมาะสมและสอดคล้องอย่างสม่ำเสมอ
รวมทั้งเพื่อให้การบริหารจัดการต้นทุนของบริษัทฯ เป็นไปอย่างมีประสิทธิภาพ บริษัทฯ
ได้นำระบบบัญชีต้นทุนกิจกรรม (Activity Based Costing)
มาใช้ในการวิเคราะห์ต้นทุนการให้บริการ
และยังได้ว่าจ้างที่ปรึกษาเข้ามาช่วยพัฒนาระบบการบริหารจัดการข้อมูลต้นทุนของบริษัทฯ ให้ดียิ่งขึ้น

3.  การบ่งชี้เหตุการณ์ (Event Identification)

บริษัทฯ มีการนำวัตถุประสงค์ระดับองค์กร
และแต่ละกระบวนการที่ปรับปรุงใหม่มาบ่งชี้เหตุการณ์หรือปัจจัยเสี่ยงต่างๆ
ที่อาจจะเกิดขึ้นอย่างเหมาะสมและต่อเนื่อง โดยทำการสอบทานข้อมูลพื้นฐานจากเอกสารที่เกี่ยวข้อง
การสัมภาษณ์ผู้บริหารระดับสูง และการประชุมเชิงปฏิบัติการ ซึ่งประกอบด้วย
ฝ่ายบริหารและพนักงานที่เกี่ยวข้อง และพิจารณาจากแหล่งความเสี่ยงภายในและภายนอกบริษัทฯ
ได้แก่ ความเสี่ยงด้านกลยุทธ์, ด้านการลงทุน, ด้านปฏิบัติการ, ด้านการเงิน, ด้านบุคลากร
และด้านกฎระเบียบ รวมทั้งมีการ ติดตามเพื่อให้มั่นใจว่า บริษัทฯ
มีการระบุเหตุการณ์/ปัจจัยความเสี่ยงได้อย่างเหมาะสมและทันสมัย
และมีการรายงานผลต่อฝ่ายบริหารหรือผู้ที่เกี่ยวข้องให้รับทราบอย่างสม่ำเสมอ

ทั้งนี้ ยังได้มีการกำหนดดัชนีชี้วัดความเสี่ยงระดับองค์กรและกระบวนการ (Key Risk
Indicators-KRIs) ซึ่งถือเป็นระบบเตือนภัยล่วงหน้า (Early Warning System)
ให้สอดคล้องกับวัตถุประสงค์ของบริษัทฯ เพื่อจะได้แก้ไขปัญหาที่อาจจะเกิดขึ้นได้ทันเหตุการณ์ รวมทั้ง
มีการจัดทำแผนการดำเนินการในกรณีเหตุการณ์ปกติและเหตุการณ์วิกฤต (Crisis Management)
เช่น การกำหนดรูปแบบการดำเนินการ การรายงาน และการติดตาม เป็นต้น

4.  การประเมินความเสี่ยง (Risk Assessment)

บริษัทฯ มีการประเมินความเสี่ยงจากตัวบ่งชี้เหตุการณ์/ปัจจัยความเสี่ยง ทั้งเชิงคุณภาพและปริมาณ
โดยแบ่งเป็นความเสี่ยงระดับองค์กรและกระบวนการ
รวมทั้งพิจารณาแยกเป็นความเสี่ยงก่อนการควบคุม หลังการควบคุม และหลังแผนปฏิบัติการ
แล้วเสร็จ นอกจากนี้ ยังได้ทำการประเมินโดยพิจารณาจากโอกาสเกิด (Likelihood)
และผลกระทบที่อาจจะเกิดขึ้น (Impact) ของแต่ละความเสี่ยง
รวมทั้งมีการจัดระดับความสำคัญของความเสี่ยงเป็นระดับสูง ปานกลาง และต่ำ
โดยความเสี่ยงที่อยู่ในระดับสูงจะถูกนำมาพิจารณาเป็นลำดับแรก

นอกจากนี้ เพื่อเป็นการพัฒนากระบวนการบริหารความเสี่ยงให้ชัดเจนและมีประสิทธิภาพมากยิ่งขึ้น
บริษัทฯ จึงได้มีการนำโปรแกรมคอมพิวเตอร์เข้ามาช่วยในการวิเคราะห์ความเสี่ยงเชิงปริมาณ
สำหรับความเสี่ยงที่สำคัญของปี 2550 ที่มีผลกระทบต่อวัตถุประสงค์มุมมองด้านการเงิน

5.  การตอบสนองความเสี่ยง (Risk Response)

บริษัทฯ มีกระบวนการจัดการหรือบริหารความเสี่ยงอย่างเป็นระบบ
โดยพิจารณาทางเลือกที่มีประสิทธิผลและคุ้มค่าที่สุด เพื่อลดโอกาสที่จะเกิดเหตุการณ์ความเสี่ยงและ
ผลกระทบต่อความเสียหาย ให้อยู่ในระดับที่ยอมรับได้ รวมทั้งมีการบริหารความเสี่ยง
อย่างต่อเนื่องควบคู่ไปกับมาตรการควบคุมภายใน ให้มีความสัมพันธ์เหมาะสมกับ
ความเสี่ยงที่เปลี่ยนแปลงไปอยู่ตลอดเวลา โดยเลือกจัดการกับความเสี่ยงระดับสูงเป็นลำดับแรก
ทั้งนี้บริษัทฯ ใช้กลยุทธ์ในการบริหารความเสี่ยง ดังนี้

1.  การยอมรับ (Take) ในกรณีที่ฝ่ายบริหารพิจารณาเห็นชอบว่า
    ความเสี่ยงที่เกิดขึ้นส่งผลกระทบไม่เกินระดับที่ยอมรับได้ เช่น
    การกำหนดและติดตามตัวบ่งชี้ความเสี่ยงที่สำคัญ และการจัดทำแผนฉุกเฉิน เป็นต้น

2.  การจัดการ (Treat) เป็นการดำเนินการเพื่อลดโอกาสที่จะเกิดเหตุการณ์
    ความเสี่ยงและผลกระทบต่อความเสียหาย ให้อยู่ในระดับที่ยอมรับได้ เช่น
    การทดสอบแผนฉุกเฉิน การแบ่งแยกหน้าที่ การฝึกอบรมพัฒนาบุคลากร การตรวจนับทรัพย์สิน
    และการปรับปรุงระบบคอมพิวเตอร์ให้มีประสิทธิภาพยิ่งขึ้น เป็นต้น

3.  การหลีกเลี่ยง (Terminate) โดยการหลีกเลี่ยงหรือหยุดกระทำกิจกรรม
    หรือเปลี่ยนรูปแบบการทำกิจกรรม ที่จะก่อให้เกิดความเสี่ยง

4.  การโอนย้าย (Transfer) โดยการแบ่งโอนหรือกระจายความเสี่ยงให้กับผู้อื่นแทน เช่น
    จัดให้มีการประกันภัยทรัพย์สิน และการประกันภัยอุบัติเหตุ รวมทั้ง
    การทำสัญญาขายเงินตราต่างประเทศล่วงหน้าเพื่อป้องกันความเสี่ยงจากอัตราแลกเปลี่ยน
    เป็นต้น

ทั้งนี้ ได้มีการแจ้งให้ฝ่ายบริหารและพนักงานทุกคนตระหนักถึงหน้าที่
ความรับผิดชอบในการปฏิบัติตามกระบวนการบริหารความเสี่ยงที่กำหนดไว้ นอกจากนี้ บริษัทฯ
ยังมีการติดตามผลเพื่อให้มั่นใจว่า หน่วยงานต่างๆ
ได้ปฏิบัติตามแผนการบริหารความเสี่ยงที่กำหนดไว้ โดยมีการรายงานความคืบหน้า
และจัดทำแผนภาพความเสี่ยง (Risk Map) เสนอต่อคณะกรรมการบริหารความเสี่ยง
คณะกรรมการตรวจสอบ และคณะกรรมการบริษัทฯ ให้รับทราบอย่างสม่ำเสมอ

6.  การควบคุมการปฏิบัติงานของฝ่ายบริหาร (Management Control Activities)

คณะกรรมการบริษัทฯ
ได้แต่งตั้งคณะกรรมการชุดย่อยเพื่อเป็นเครื่องมือสำคัญของคณะกรรมการบริษัทฯ
ในการกำกับดูแลการดำเนินงานและการบริหารให้มีมาตรฐาน
ซึ่งคณะกรรมการดังกล่าวได้ปฏิบัติงานภายใต้ขอบเขต
อำนาจหน้าที่และความรับผิดชอบที่ได้รับมอบหมายจากคณะกรรมการบริษัทฯ

นอกจากนี้ บริษัทฯ ยังได้มีการจัดทำคู่มืออำนาจการอนุมัติสั่งการในแต่ละระดับ คู่มือการปฏิบัติงาน
และแบบกำหนดหน้าที่งานไว้อย่างชัดเจนและเป็นลายลักษณ์อักษร
มีการปรับปรุงคู่มือการปฏิบัติงานต่างๆ อย่างต่อเนื่องให้มีประสิทธิภาพ
มีการแบ่งแยกหน้าที่ความรับผิดชอบเกี่ยวกับหน้าที่อนุมัติ หน้าที่บันทึกรายการบัญชีและข้อมูลสารสนเทศ
และหน้าที่ในการดูแลจัดเก็บทรัพย์สินออกจากกันอย่างเด็ดขาด
มีการกำหนดขั้นตอนและวิธีการทำธุรกรรมกับผู้ถือหุ้นรายใหญ่อย่างชัดเจน
และคำนึงถึงประโยชน์สูงสุดของบริษัทฯ เป็นสำคัญ
มีการกำหนดหลักเกณฑ์การติดตามดูแลการดำเนินงานและการกำหนดทิศทางในการปฏิบัติงานของบริษัทย่อย
บริษัทร่วม และบริษัทที่บริษัทฯ ถือหุ้น รวมทั้งมีการกำหนดทิศทางให้บุคคลที่บริษัทฯ
แต่งตั้งไปเป็นกรรมการหรือผู้บริหารถือปฏิบัติ
โดยกำหนดให้มีการรายงานสถานะบริษัทดังกล่าวให้คณะกรรมการบริษัทฯ ทราบ ปีละ 2 ครั้ง
รวมทั้งมีมาตรการในการติดตามให้การดำเนินการของบริษัทฯ เป็นไปตามกฎระเบียบของบริษัทฯ
และกฎหมายที่เกี่ยวข้อง

7.  ระบบสารสนเทศและการสื่อสารข้อมูล (Information and Communication Measure)

บริษัทฯ มีการจัดทำเอกสารประกอบการประชุมที่ระบุข้อมูลที่จำเป็นและเพียงพอต่อการตัดสินใจ
และจัดส่งให้คณะกรรมการบริษัทฯ ก่อนวันประชุมไม่น้อยกว่า 7 วัน
มีการประเมินประสิทธิภาพการประชุมคณะกรรมการบริษัทฯ ทุกครั้งที่มีการประชุม
มีการจัดทำรายงานการประชุมคณะกรรมการบริษัทฯ
ที่มีรายละเอียดเพื่อให้ผู้ถือหุ้นสามารถตรวจสอบความเหมาะสมในการปฏิบัติหน้าที่ของกรรมการบริษัทฯ
ได้ มีการจัดเก็บเอกสารประกอบการบันทึกบัญชีไว้เป็นหมวดหมู่ และเป็นไปตามที่กฎหมายกำหนด
มีระบบการสำรองข้อมูล มีการประชุมระหว่างคณะกรรมการตรวจสอบ ผู้สอบบัญชี
และฝ่ายบริหารเกี่ยวกับนโยบายการบัญชีตามหลักการบัญชีที่รับรองทั่วไป
รวมทั้งได้ว่าจ้างผู้เชี่ยวชาญภายนอกเข้ามาตรวจสอบระบบสารสนเทศของบริษัทฯ เป็นประจำทุกปี
ทั้งนี้ เพื่อให้มั่นใจว่าบริษัทฯ
มีการควบคุมภายในที่เพียงพอต่อการจัดการความเสี่ยงในระบบสารสนเทศ

นอกจากนี้ บริษัทฯ ยังจัดให้มีระบบสารสนเทศเพื่อสื่อสารระหว่างผู้บริหารกับพนักงานทุกระดับ
และระหว่างบริษัทฯ กับบริษัทย่อย อย่างเหมาะสมเพียงพอ สำหรับระบบการสื่อสารภายนอกบริษัทฯ
ได้จัดให้มีแผนกลงทุนสัมพันธ์เพื่อเป็นช่องทางในการ สื่อสารระหว่างบริษัทฯ
กับนักลงทุนและหน่วยงานภายนอก

8.  ระบบการติดตาม (Monitoring)

บริษัทฯ มีระบบการวัดและติดตามผลการดำเนินการเป็นรายไตรมาสโดยใช้ดัชนีตัวชี้วัด (Key
Performance Indicators - KPIs)
และมีการติดตามผลเพื่อให้สามารถตอบสนองต่อการปรับปรุงได้อย่างเหมาะสมและทันเวลา

ในปี 2550 บริษัทฯ ได้จัดให้มีการประชุมคณะกรรมการบริษัทฯ รวม 5 ครั้ง และ
มีการประชุมฝ่ายบริหารอย่างสม่ำเสมอเป็นประจำทุกเดือน
เพื่อพิจารณาและติดตามผลการดำเนินงานให้เป็นไปตามเป้าหมายที่ตั้งไว้
รวมทั้งรายงานให้คณะกรรมการบริษัทฯ ทราบเป็นรายไตรมาส
มีระบบการรายงานความคืบหน้าของแผนควบคุมความเสี่ยง และ
รายงานสถานะดัชนีความเสี่ยงเป็นประจำรายไตรมาส มีการรายงานเมื่อเกิดเหตุการณ์วิกฤต
(Crisis Management) ให้เหมาะสมกับสถานการณ์
อีกทั้งได้จัดให้มีการตรวจประเมินผลการปฏิบัติงานโดยหน่วยงานตรวจสอบภายใน ผู้สอบบัญชี
และผู้ประเมินจากภายนอกที่เป็นอิสระ ทั้งนี้คณะกรรมการตรวจสอบ
ได้พิจารณาทบทวนและอนุมัติแผนการตรวจสอบประจำปี และระยะยาว 3 ปี
โดยมีการวางแผนการตรวจสอบตามแนวความเสี่ยง เพื่อให้มั่นใจว่า
มีการควบคุมภายในที่เหมาะสมต่อการจัดการความเสี่ยง
มีการนำระบบการบริหารความเสี่ยงมาปรับใช้อย่างเหมาะสม และมีการปฏิบัติตามทั่วทั้งบริษัทฯ

นอกจากนี้ คณะกรรมการบริษัทฯ ยังได้รับประกาศเกียรติคุณให้เป็น “คณะกรรมการแห่งปี – ดีเด่น
(Board of the Year for Distinctive Practices) ประจำปี 2549/50”
ซึ่งจัดโดยสมาคมส่งเสริมสถาบันกรรมการบริษัทไทย (IOD)

ผู้สอบบัญชีของบริษัทฯ คือ นางเกษรี ณรงค์เดช แห่ง บริษัท สำนักงาน เอ.เอ็ม.ที.แอสโซซิเอท
ซึ่งเป็นผู้สอบบัญชีที่ได้รับความเห็นชอบจากสำนักงาน ก.ล.ต.
และเป็นผู้ตรวจสอบงบการเงินรวมของบริษัทฯ และบริษัทย่อย และงบการเงินเฉพาะของบริษัทฯ
สำหรับปีสิ้นสุดวันที่ 31 ธันวาคม 2550 ผู้สอบบัญชีใช้วิธีสอบทานระบบการควบคุมภายในด้านบัญชี
และไม่พบจุดอ่อนของระบบการควบคุมภายในที่มีสาระสำคัญแต่ประการใด

(แบบประเมินความเพียงพอของระบบการควบคุมภายในที่จัดทำโดยคณะกรรมการบริษัทฯ
และได้รับมติจากที่ประชุมคณะกรรมการบริษัทฯ ในวันที่ 25 กุมภาพันธ์ 2551
สามารถดูได้ในเอกสารแนบ 3)